Deputata USR, Diana Buzoianu, a avut o intervenție în emisiunea Bună, România, moderată de Radu Buzăianu și Răzvan Zamfir, unde a vorbit despre subiectul referitor la banii pentru pensii, de unde vor fi luați aceștia.
"N-are nimeni nimic cu pensionarii, noi chiar ne dorim să crească pensiile, dar vedeți răspunsurile astea total impertinente de la un om care ar fi trebuit să vină cu niște cifre. El, totuși, astăzi, guvernează, este premierul țării și este deranjat că se pune întrebarea concretă, de unde veți face rost de 25 de miliarde de lei? Eu înțeleg că pentru PSD nu e nicio problemă că se cresc taxele, au crescut în 2023 de 2 ori taxele, înțeleg că pentru PNL, care astăzi este anexa PSD-ului, de asemenea, nu mai este nicio problemă că se cresc taxele, dar poate pentru restul dintre noi, care trăim în țara asta și care ținem, practic, economia țării ăsteia în spate, privații care țin în spate economia țării, este o problemă de unde să fac rost de 25 de miliarde de lei. Că nu vorbim chiar de niște sume cu care ne cumpărăm 2 pungi de semințe.
Pe de altă parte, problema este că bugetul, așa cum el este făcut, așa cum a fost făcut în 2023, noi am văzut deja că a fost unul foarte mincinos. Cum ne putem aștepta ca un buget realist să fie făcut pentru 2024? În 2017, se promitea cu aceeași lejeritate creșteri de pensii cu 40 %, cu 50 % tot de către PSD. N-au pus niciodată în aplicare această lege.
Depinde foarte mult și de ce presiune se pune pentru că au promis, de exemplu, în buza alegerilor, că vor crește salariile profesorilor și, iată, că de la 40 % au sărit la 20 % și ăia 20 % îi defalchează cu 13% și cu 7 %. Și iată că, astăzi, sindicatele, într-un mod absolut surprinzător, sunt ok cu această scădere, chiar în buza alegerilor. Depinde unde vor reuși să pună presiune PSD și PNL. Problema este că oamenii nu vor trăi mai bine".